नेपालगन्ज कप:लुम्बिनीको दोस्रो जित
आशीर्वाद पेन्ट्स नेपालगन्ज कप क्रिकेटमा बुधबार एबरोल टीएमटी लुम्बिनी यात्रिजले दोस्रो जित पाएको छ । अर्को खेलमा पप्पु कन्सट्रक्सन रोल्पा गोरिल्लाज विजयी भयो ।
नेपालगन्ज — आशीर्वाद पेन्ट्स नेपालगन्ज कप क्रिकेटमा बुधबार एबरोल टीएमटी लुम्बिनी यात्रिजले दोस्रो जित पाएको छ । अर्को खेलमा पप्पु कन्सट्रक्सन रोल्पा गोरिल्लाज विजयी भयो ।प्रस्तावित अन्तर्राष्ट्रिय कोहलपुर क्रिकेट मैदानमा लुम्बिनीले एनआईसी–एसिया दंगाली गोर्खाजलाई ३ विकेटले हरायो । प्रतियोगितामा लुम्बिनीको यो दोस्रो जित हो ।दंगालीले निर्धारित २० ओभरमा ८ विकेट गुमाई १ सय ७ रन बनायो । कप्तान अमरसिंह राउटेलाले सर्वाधिक २६ र उपकप्तान विनायक गिरीले २४ रन बनाए । लुम्बिनीका सुनील सुनार र निजामुद्दिन अन्सारीले समान २ विकेट लिए । १ सय ८ रनको विजय लक्ष्य पाएको लुम्बिनीको पनि सुरुआती ब्याट्सम्यान चल्न नसके पनि छैटौं नम्बरका वसिर अहमदले ३० बलमा ३५ र कप्तान कृष्ण कार्कीले २२ रन जोडेपछि १८.५ ओभरमा ७ विकेट गुमाउँदै टोलीले सफलता पायो । । दंगालीका अमरसिंह, सुनील र शाहिद अन्सारीले २–२ विकेट लिए । लुम्बिनाका बसिर अहमद म्यान अफ द म्याच घोषित भए ।दोस्रो खेलमा रोल्पाले अर्घाखाँची सिमेन्ट्स बर्दिया टाइगर्सविरुद्ध २१ रनको जित पायो । टस जितेर ब्याटिङ रोजेको रोल्पाले २० ओभरमा ६ विकेट गुमाई १ सय २४ रन बनायो । राम्रो सुरुआत गरेका ओपनर शेर ओलीले २४, कप्तान सौरभ खनालले २०, उपकप्तान शमसुद्दिन अन्सारीले ३२ र भीम सार्कीले २९ रन बनाए । बर्दियाका आकाश विष्टले २, नासिर अन्सारी र हसन खानले १–१ विकेट लिए । प्रत्युत्तरमा १ सय १५ रनको लक्ष्य पाएको बर्दियाका लागि कप्तान सुवेन्दु पाण्डेले २१ र राजवीर सिंहले २८ रन बनाए पनि जित दिलाउन सकेनन् । रोल्पाका विनोद लामा र मेराज अन्सारीले २–२ विकेट लिए । म्यान अफ द म्याच रोल्पाका भीम सार्की भए ।